Euroopa Parlamendi resolutsioon,

10. mai 2011,

tähelepanekutega, mis on Euroopa Liidu 2009. aasta üldeelarve täitmisele heakskiidu andmist käsitleva otsuse lahutamatu osa, VI jagu – Euroopa Majandus- ja Sotsiaalkomitee

EUROOPA PARLAMENT,

võttes arvesse Euroopa Liidu 2009. aasta üldeelarvet [1];

võttes arvesse Euroopa Liidu eelarveaasta 2009 lõplikku majandusaasta aruannet (SEK(2010) 963 – C7-0216/2010) [2];

võttes arvesse Euroopa Majandus- ja Sotsiaalkomitee aastaaruannet eelarve täitmisele heakskiitu andvale asutusele 2009. aastal tehtud siseauditite kohta;

võttes arvesse Euroopa Kontrollikoja aastaaruannet eelarveaasta 2009 eelarve täitmise kohta koos institutsioonide vastustega [3];

võttes arvesse vastavalt Euroopa Liidu toimimise lepingu artiklile 287 tehtud kontrollikoja avaldust, mis kinnitab raamatupidamise aastaaruande usaldusväärsust ja selle aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning Euroopa Liidu toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0136/2011),

1. märgib, et 2009. aastal oli Euroopa Majandus- ja Sotsiaalkomitee (EMSK) käsutuses kulukohustuste assigneeringutena kokku 122000000 eurot (2008. aastal oli see summa 118000000 eurot) ning assigneeringute kasutusmäär 98,02 % ületas teiste institutsioonide keskmist kasutusmäära (97,69 %);

2. võtab murelikult teadmiseks EMSK juhtimist puudutavad väited, mille tulemuseks on Euroopa Pettustevastase Ameti (OLAF) 11. märtsil 2011. aasta otsus alustada uurimist;

3. nõuab, et EMSK edastaks eelarvele heakskiidu andmise menetluse eest vastutavale parlamendikomisjonile täiendavat teavet väidetavate rikkumiste kohta;

4. palub EMSK-d teha OLAF-iga täielikult koostööd ning anda OLAF-i töötajatele uurimisel igakülgset abi;

5. nõuab, et EMSK annaks eelarvele heakskiidu andmise menetluse eest vastutavale parlamendikomisjonile aru järgmisest:

- EMSK distsiplinaarmenetlus ja selle majanduslikud tagajärjed, eelkõige distsiplinaarjuhtum nr 2/2007;

- personalipoliitika töötajate edutamisel juhtivatele ametikohtadele;

- EMSK õigusteenistuse sõltumatusega seotud vastuolud;

- EMSK ja selle juhatuse liikmete juurdepääs kogu vajalikule teabele;

- menetluse käik ja EMSK siseauditite tulemused;

6. palub ombudsmanil teavitada eelarvele heakskiidu andmise menetluse eest vastutavat parlamendikomisjoni võimalikult peatselt oma uurimistulemustest, mis on seotud selle konkreetse juhtumiga;

7. võtab teadmiseks, et kontrollikoda märkis oma aastaaruandes, et seoses EMSK-ga ei andnud audit alust olulisteks tähelepanekuteks; sellegipoolest palub kontrollikojal kinnitada, kas 2009. aasta aruannete auditeerimisel leiti tõendeid rikkumiste kohta, mis on juba andnud alust distsiplinaarjuhtumiks nr 2/2007;

8. võtab teadmiseks EMSK-le eraldatud alaliste ametikohtade edasise väikese kasvu (704 ametikohta 2009. aastal, 700 kohta 2008. aastal ja 695 kohta 2007. aastal) ja selle, et need ametikohad on pidevalt täidetud (seitse vaba ametikohta 2009. aastal, 19 vaba kohta 2008. aastal ja üheksa vaba kohta 2007. aastal); võtab teadmiseks keskpika kava (strateegia aastateks 2008–2013) võrdsete võimaluste ja mitmekesisuse edendamiseks sekretariaadis eelkõige paindliku tööaja korralduse ulatuslikuma kasutamise kaudu, ja ootab aruandeid edasimineku kohta inimressursside poliitikas;

9. märgib rahuloluga, et EMSK märkustes vastuseks Euroopa Parlamendi 5. mai 2010. aasta resolutsioonile 2008. aasta eelarve täitmisele heakskiidu andmise kohta [6] öeldakse, et Regioonide Komitee (RK) ja EMSK vahelist halduskoostöölepingut aastateks 2008–2014 on asjakohaselt rakendatud, ja märgib, et praegu ei ole välja selgitatud uusi vajadusi praktiliste aspektide parandamiseks ning komiteed suhtuvad jätkuvalt tähelepanelikult vajadusse säilitada ühtlustamise kõrge tase, mis on tagatud halduskoostöölepingu juhtimisstruktuuriga; kutsub EMSK-d ja RK-d teada andma, kas sellest lepingust tulenev eraldamine ei ole mõjutanud eelarvet, ning esitama eelarve täitmisele heakskiitu andvale institutsioonile aruande selle lepingu vahekokkuvõtte kohta, mis tuleb koostada 2011. aastal;

10. võtab teadmiseks jõupingutused institutsioonidevahelise koostöö raames, eelkõige personalihaldussüsteemi Sysper2 tutvustamise ja selleks tehtavad ettevalmistused; märgib, et selle süsteemi kasutuselevõtmine on kavandatud 2012. aasta jaanuariks;

11. kinnitab veel kord oma seisukohta, et läbipaistvuse huvides peaksid kõikide liidu institutsioonide liikmete majanduslike huvide deklaratsioonid olema internetis avaliku registri kaudu kättesaadavad; võtab teadmiseks EMSK vastuse, eelkõige EMSK asepresidendi kirja vastuseks Euroopa Parlamendi tähelepanekule, et EMSK liikmed ei deklareeri oma majanduslikke huve, ning nõuab, et EMSK astuks samme vastava teabe avalikustamiseks ning käsitleks seda teemat oma iga-aastases tegevusaruandes;

12. väljendab heameelt EMSK valmisoleku üle võtta arvesse eespool nimetatud 5. mai 2010. aasta resolutsioonis sisalduvat ettepanekut, et EMSK liikmete sõidukulud tuleks katta üksnes tegelike sõidukulude ulatuses (ja et päevarahad võrduksid Euroopa Parlamendi liikmetele makstavate päevarahadega) ning võtab teatavaks EMSK presidendi teatise selles küsimuses; nõuab, et EMSK annaks aru edasistest edusammudest selles küsimuses;

13. palub EMSK-l anda aru, kuidas edeneb liikmete finantsseisundit reguleeriva eeskirja läbivaatamine, ja teavitada eelarve täitmisele heakskiitu andvat institutsiooni selle protsessi tulemustest;

14. tunnustab EMSK-d aasta tegevusaruannete järjekindlalt hea kvaliteedi eest ning tunneb heameelt, et aruandesse on lisatud ülevaade Euroopa Parlamendi varasematest eelarve täitmisele heakskiidu andmise otsustest tulenevatest järelmeetmetest;

15. palub EMSK-l 2011. aasta jooksul kiireloomuliselt ja põhjalikult läbi vaadata kõik tegevusvaldkonnad eesmärgiga tagada, et kõik kulutused lisavad väärtust, selleks teha kindlaks säästmisvõimalused, mis vähendaksid praegusel kokkuhoiuperioodil survet eelarvele.

[1] ELT L 69, 13.3.2009.

[2] ELT C 308, 12.11.2010, lk 1.

[3] ELT C 303, 9.11.2010, lk 1.

[4] ELT C 308, 12.11.2010, lk 129.

[5] EÜT L 248, 16.9.2002, lk 1.

[6] ELT L 252, 25.9.2010, lk 94.

--------------------------------------------------